ประกาศกรมธุรกิจพลังงาน เรื่อง กำหนดลักษณะและคุณภาพของน้ำมันหล่อลื่น พ.ศ. 2554 
ประกาศกรมธุรกิจพลังงาน
ประกาศกรมธุรกิจพลังงาน
เรื่อง
กำหนดลักษณะและคุณภาพของน้ำมันหล่อลื่น
พ.ศ. ๒๕๕๔[๑]
 

เพื่อให้การกำหนดลักษณะและคุณภาพของน้ำมันหล่อลื่น
เป็นไปโดยเหมาะสมและสอดคล้องกับมาตรฐานสากล
และสามารถกำกับดูแลผู้ค้าน้ำมันได้อย่างรัดกุมขึ้น อาศัยอำนาจตามความในมาตรา ๒๕
วรรคหนึ่ง แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓
อธิบดีกรมธุรกิจพลังงานออกประกาศไว้ ดังต่อไปนี้

ข้อ ๑ ประกาศนี้เรียกว่า
ประกาศกรมธุรกิจพลังงาน เรื่อง กำหนดลักษณะและคุณภาพของน้ำมันหล่อลื่น
พ.ศ. ๒๕๕๔

ข้อ ๒ ประกาศนี้ให้ใช้บังคับตั้งแต่วันที่
๑ ธันวาคม พ.ศ. ๒๕๕๔ เป็นต้นไป

ข้อ ๓ ให้ยกเลิกประกาศกรมธุรกิจพลังงาน เรื่อง
กำหนดลักษณะและคุณภาพของน้ำมันหล่อลื่น พ.ศ. ๒๕๔๗ ลงวันที่ ๑๙ เมษายน พ.ศ. ๒๕๔๗

ข้อ ๔ ประกาศฉบับนี้มิให้ใช้บังคับกับน้ำมันหล่อลื่นที่จำหน่าย
หรือมีไว้เพื่อจำหน่ายไปนอกราชอาณาจักร

ข้อ ๕ ในประกาศนี้
น้ำมันหล่อลื่น หมายถึง
น้ำมันหล่อลื่นเครื่องยนต์เบนซิน ๔ จังหวะ และเครื่องยนต์ดีเซล

ข้อ ๖ ลักษณะและคุณภาพของน้ำมันหล่อลื่น
ให้กำหนดไว้ ๒ ด้าน ดังนี้
(๑) ลักษณะและคุณภาพด้านเคมีและฟิสิกส์
ให้เป็นไปตามรายละเอียดแนบท้าย ประกาศนี้
(๒) ลักษณะและคุณภาพด้านการใช้งาน
ให้เป็นไปตามลักษณะและคุณภาพที่ผู้ค้าน้ำมันแจ้งเพื่อขอความเห็นชอบ
และได้รับความเห็นชอบจากอธิบดี

ข้อ ๗ น้ำมันหล่อลื่นที่มีลักษณะและคุณภาพด้านการใช้งานในชั้นคุณภาพตามที่
American Petroleum Institute (API) กำหนด ต่อไปนี้ ห้ามมิให้นำออกจำหน่ายในราชอาณาจักร
(๑) น้ำมันหล่อลื่นสำหรับเครื่องยนต์เบนซิน ๔ จังหวะ
ในชั้นคุณภาพ API SA, SB
(๒) น้ำมันหล่อลื่นสำหรับเครื่องยนต์ดีเซล
ในชั้นคุณภาพ API CA, CB

ข้อ ๘ ให้ผู้ค้าน้ำมันที่ประสงค์จะจำหน่ายหรือมีไว้เพื่อจำหน่ายน้ำมันหล่อลื่น
ดังต่อไปนี้ ต้องแจ้งลักษณะและคุณภาพด้านการใช้งานของน้ำมันหล่อลื่นเพื่อขอความเห็นชอบต่ออธิบดีตามแบบ
ธพ.ค ๔๑๔ ท้ายประกาศนี้
(๑) ผู้ผลิตน้ำมันหล่อลื่น
(๒) ผู้นำเข้าน้ำมันหล่อลื่น
(๓)
ผู้ค้าน้ำมันหล่อลื่นที่เป็นเจ้าของชื่อในทางการค้า
หรือเครื่องหมายการค้าที่ใช้หรือจะใช้กับน้ำมันหล่อลื่นนั้น

ข้อ ๙ การยื่นแบบแจ้งลักษณะและคุณภาพด้านการใช้งานของน้ำมันหล่อลื่นและเอกสารประกอบเพื่อขอความเห็นชอบ
ให้ยื่นต่อสำนักคุณภาพน้ำมันเชื้อเพลิง กรมธุรกิจพลังงาน

ข้อ ๑๐ เมื่อปรากฏว่าหลักฐานเอกสารที่ผู้ค้าน้ำมันยื่นขอรับความเห็นชอบตามข้อ
๙ มีรายละเอียดไม่ถูกต้องครบถ้วน
อธิบดีอาจมีคำสั่งให้ผู้ค้าน้ำมันแก้ไขข้อผิดพลาดหรือจัดส่งเอกสารเพิ่มเติม
ภายในสามสิบวันนับแต่วันที่ผู้ค้าน้ำมันได้รับคำสั่ง
หากผู้ค้าน้ำมันไม่แก้ไขข้อผิดพลาด
หรือจัดส่งเอกสารเพิ่มเติมภายในระยะเวลาที่กำหนดในวรรคหนึ่ง ให้ถือว่าผู้ค้าน้ำมันนั้นละทิ้งการขอรับความเห็นชอบ

ข้อ ๑๑ เมื่ออธิบดีเห็นชอบกับลักษณะและคุณภาพด้านการใช้งานของน้ำมันหล่อลื่นที่ผู้ค้าน้ำมันแจ้ง
กรมธุรกิจพลังงานจะออกหนังสือรับรองการให้ความเห็นชอบ
โดยกำหนดเลขทะเบียนน้ำมันหล่อลื่นไว้ด้วย ตามแบบ ธพ.ค ๔๑๕ ท้ายประกาศนี้
เลขทะเบียนน้ำมันหล่อลื่นที่กรมธุรกิจพลังงานกำหนด
ประกอบด้วยสัญลักษณ์ ธพ และเลขทะเบียนในกรอบสี่เหลี่ยม ดังนี้ 
หนังสือรับรองการให้ความเห็นชอบตามวรรคหนึ่งมีอายุสามปีนับแต่วันที่ออกหนังสือรับรองการให้ความเห็นชอบ
ยกเว้นผู้ค้าน้ำมันที่ขอความเห็นชอบโดยอ้างอิงลักษณะและคุณภาพของผู้ผลิตที่ได้รับความเห็นชอบแล้ว
ให้มีวันหมดอายุตามผู้ผลิตที่อ้างอิง
และหนังสือรับรองการให้ความเห็นชอบอาจต่ออายุได้ตามข้อ ๑๒

ข้อ ๑๒ ผู้ค้าน้ำมันที่ประสงค์จะต่ออายุหนังสือรับรองการให้ความเห็นชอบ
ตามข้อ ๑๑ ให้ยื่นคำขอต่ออายุตามแบบ ธพ.ค ๔๑๖ ท้ายประกาศนี้
ภายในหกสิบวันก่อนวันสิ้นอายุ
การต่ออายุหนังสือรับรองการให้ความเห็นชอบให้มีกำหนดคราวละสามปีนับแต่วันสิ้นอายุหนังสือรับรองการให้ความเห็นชอบ
หรือนับแต่วันสิ้นอายุหนังสือรับรองการให้ความเห็นชอบที่ได้ต่อไว้ครั้งสุดท้าย แล้วแต่กรณี
ยกเว้นผู้ค้าน้ำมันที่ขอความเห็นชอบโดยอ้างอิงลักษณะและคุณภาพของผู้ผลิตที่ได้รับความเห็นชอบแล้ว
ให้สามารถต่ออายุ และมีวันหมดอายุตามผู้ผลิตที่ได้รับความเห็นชอบเช่นกัน

ข้อ ๑๓ เมื่อผู้ค้าน้ำมันได้ยื่นคำขอต่ออายุหนังสือรับรองการให้ความเห็นชอบภายในกำหนดเวลาตามข้อ
๑๒ วรรคหนึ่ง ให้ถือว่าหนังสือรับรองการให้ความเห็นชอบนั้นยังคงใช้อยู่จนกว่าอธิบดีจะมีคำสั่งเป็นอย่างอื่น

ข้อ ๑๔ ในกรณีที่ผู้ค้าน้ำมันมิได้ยื่นคำขอต่ออายุหนังสือรับรองการให้ความเห็นชอบ
ภายในกำหนดเวลาตามข้อ ๑๒ วรรคหนึ่ง
ให้ถือว่าหนังสือรับรองการให้ความเห็นชอบนั้นถูกยกเลิก

ข้อ ๑๕ เมื่ออธิบดีได้ให้ความเห็นชอบลักษณะและคุณภาพของน้ำมันหล่อลื่นตามข้อ
๑๑ หรือให้ต่ออายุตามข้อ ๑๒ แล้ว
หากปรากฏหลักฐานภายหลังว่าเอกสารที่ใช้ในการขอความเห็นชอบดังกล่าวมีความคลาดเคลื่อนหรือผิดพลาดไปจากความเป็นจริง
อธิบดีอาจมีคำสั่งให้ผู้ค้าน้ำมันจัดส่งเอกสารเพิ่มเติมเพื่อขจัดความคลาดเคลื่อน
หรือแก้ไขข้อผิดพลาดนั้น
ภายในสามสิบวันนับแต่วันที่ผู้ค้าน้ำมันได้รับคำสั่งดังกล่าว
หากผู้ค้าน้ำมันไม่จัดส่งเอกสาร
หรือแก้ไขข้อผิดพลาดภายในระยะเวลาที่กำหนดในวรรคหนึ่ง
อธิบดีอาจมีคำสั่งยกเลิกหนังสือรับรองการให้ความเห็นชอบที่ออกตามข้อ ๑๑
หรือยกเลิกการต่ออายุตามข้อ ๑๒ ได้

ข้อ ๑๖ การจำหน่ายน้ำมันหล่อลื่นที่กำหนดไว้ในหนังสือรับรองการให้ความเห็นชอบตามข้อ
๑๑ หรือที่กำหนดไว้ในหนังสือรับรองการให้ความเห็นชอบที่ต่ออายุตามข้อ ๑๒ แล้ว
ผู้ค้าน้ำมันจะต้องปฏิบัติตามเงื่อนไขดังนี้
(๑) การจำหน่ายโดยการบรรจุในภาชนะไม่เกิน ๒๑๐ ลิตร
ต้องแสดงฉลากไว้ที่ภาชนะบรรจุนั้น โดยมีข้อความอย่างน้อย ดังต่อไปนี้
(ก) ชื่อ ชนิดความหนืด มาตรฐาน
และชั้นคุณภาพของน้ำมันหล่อลื่น โดยต้องระบุข้อความ เห็นชอบโดยกรมธุรกิจพลังงาน
หลังมาตรฐาน และชั้นคุณภาพที่กรมธุรกิจพลังงานให้ความเห็นชอบ
(ข)
เลขทะเบียนน้ำมันหล่อลื่นให้เป็นไปตามแบบที่กรมธุรกิจพลังงานกำหนด
(ค) ชื่อและที่ตั้งสถานประกอบการของผู้ผลิต
หรือผู้นำเข้าน้ำมันหล่อลื่น หรือผู้ค้าน้ำมันหล่อลื่น ที่เป็นเจ้าของชื่อในทางการค้าหรือเครื่องหมายการค้าที่ใช้หรือจะใช้กับน้ำมันหล่อลื่นนั้น
(ง) วัน เดือน ปี ที่ ผลิตหรือ บรรจุ
(๒) การจำหน่ายโดยการบรรจุในภาชนะที่มีขนาดเกิน ๒๑๐
ลิตร ผู้ค้าน้ำมันต้องจัดทำรายละเอียดตาม (๑) และส่งมอบให้แก่ผู้ซื้อน้ำมันด้วย
(๓) เมื่อมีการเปลี่ยนแปลงชื่อ ที่ตั้งสำนักงานใหญ่
สถานที่ผลิต สถานที่บรรจุ สถานที่เก็บน้ำมันของผู้ค้าน้ำมันที่ได้รับความเห็นชอบ
หรือเลิกการผลิต การจำหน่าย หรือการนำเข้าน้ำมันหล่อลื่น ผู้ค้าน้ำมันต้องแจ้งเปลี่ยนแปลงรายการหรือแจ้งเลิกต่อกรมธุรกิจพลังงาน
ภายในสามสิบวัน นับแต่วันที่เปลี่ยนแปลง หรือวันที่เลิกการผลิต การจำหน่าย
หรือการนำเข้า แล้วแต่กรณี
(๔)
ผู้ค้าน้ำมันจะต้องแจ้งปริมาณการค้าน้ำมันหล่อลื่นที่ได้ทำการค้าไปแล้วในแต่ละปี ตามแบบ
ธพ.ค ๔๑๗ ท้ายประกาศนี้
ต่อกรมธุรกิจพลังงานภายในวันที่สามสิบเอ็ดของเดือนมกราคมปีถัดไป
(๕) ผู้ค้าน้ำมันต้องจัดเก็บตัวอย่างน้ำมันหล่อลื่น
เพื่อส่งมอบให้แก่พนักงานเจ้าหน้าที่ทำการตรวจสอบลักษณะและคุณภาพตามความจำเป็น
เป็นครั้งคราวตามคำสั่งของพนักงานเจ้าหน้าที่

ข้อ ๑๗ น้ำมันหล่อลื่นที่ได้รับความเห็นชอบลักษณะและคุณภาพไปแล้ว
ก่อนวันที่ประกาศนี้มีผลใช้บังคับ สามารถแสดงฉลากตามประกาศเดิมได้ต่อไปจนถึงวันที่
๓๑ ธันวาคม พ.ศ. ๒๕๕๕ เมื่อพ้นกำหนดระยะเวลาดังกล่าวแล้ว
ต้องแสดงฉลากตามเงื่อนไขที่ได้ระบุไว้ตามประกาศนี้
เว้นแต่ผู้ค้าน้ำมันต้องการขอผ่อนผันการแสดงฉลากตามข้อ ๑๖
ต้องทำเป็นหนังสือยื่นขอต่อกรมธุรกิจพลังงานก่อนวันที่ ๓๑ ธันวาคม พ.ศ. ๒๕๕๕
เพื่อพิจารณาเป็นกรณีไป


ประกาศ
ณ วันที่ ๒๖ กันยายน พ.ศ. ๒๕๕๔
วีระพล
จิรประดิษฐกุล
อธิบดีกรมธุรกิจพลังงาน
[เอกสารแนบท้าย]

๑. รายละเอียดแนบท้ายประกาศกรมธุรกิจพลังงาน เรื่อง
กำหนดลักษณะและคุณภาพของน้ำมันหล่อลื่น พ.ศ. ๒๕๕๔ (ลักษณะและคุณภาพด้านเคมีและฟิสิกส์ของน้ำมันหล่อลื่น)
๒. แบบท้ายประกาศกรมธุรกิจพลังงาน
เรื่อง กำหนดลักษณะและคุณภาพของน้ำมันหล่อลื่น พ.ศ. ๒๕๕๔
(แบบแจ้งลักษณะและคุณภาพด้านการใช้งานของน้ำมันหล่อลื่น เพื่อขอความเห็นชอบ (แบบ
ธพ.ค ๔๑๔))
๓. แบบแจ้งลักษณะและคุณภาพด้านการใช้งานของน้ำมันหล่อลื่น
(แบบ ธพ.ค ๔๑๔/๑)
๔. สูตรส่วนผสมน้ำมันหล่อลื่นที่ต้องการขอรับความเห็นชอบ
(แบบ ธพ.ค ๔๑๔/๒)
๕. รายงานผลการทดสอบทางเครื่องยนต์
(แบบ ธพ.ค ๔๑๔/๓)
๖. สูตรส่วนผสมน้ำมันหล่อลื่นที่ใช้ทดสอบทางเครื่องยนต์
(แบบ ธพ.ค ๔๑๔/๔)
๗. หนังสือยินยอมให้อ้างอิงเอกสารลักษณะและคุณภาพด้านการใช้งานของน้ำมันหล่อลื่นที่ได้รับความเห็นชอบแล้ว
(แบบ ธพ.ค ๔๑๔/๕)
๘. หนังสือรับรองการให้ความเห็นชอบลักษณะและคุณภาพด้านการใช้งานของน้ำมันหล่อลื่น
(แบบ ธพ.ค ๔๑๕)
๙. แบบท้ายประกาศกรมธุรกิจพลังงาน เรื่อง
กำหนดลักษณะและคุณภาพของน้ำมันหล่อลื่น พ.ศ. ๒๕๕๔ (แบบแจ้งเพื่อต่ออายุหนังสือรับรองการให้ความเห็นชอบ
(แบบ ธพ.ค ๔๑๖))
๑๐. แบบรายงานข้อมูลปริมาณการค้าน้ำมันหล่อลื่นสำหรับเครื่องยนต์เบนซิน
๔ จังหวะ และเครื่องยนต์ดีเซล (แบบ ธพ.ค ๔๑๗)

(ดูข้อมูลจากภาพกฎหมาย)








ปริยานุช/ผู้จัดทำ
๒ พฤศจิกายน
๒๕๕๔

ชาญ/ผู้ตรวจ
๑๑ พฤศจิกายน
๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๑๒๕ ง/หน้า ๗๗/๑๙ ตุลาคม ๒๕๕๔